BDMS เติบโตได้ดีในระยะยาว แนะซื้อราคาเป้าหมาย 24 บาท
BDMS เติบโตได้ดีในระยะยาว แนะ"ซื้อ"ราคาเป้าหมาย 24 บาท
28 มี.ค. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (28 มี.ค.) ว่า บริษัท กรุงเทพดุสิตเวชการ จำกัด(มหาชน) หรือ BDMS ระยะสั้น-กลางยังอยู่ในช่วงลงทุนและมีค่าใช้จ่าย เพื่อสร้างมูลค่าเพิ่มในระยะยาว BDMS ลงทุน 6.1 พันล้านบาทเพื่อสร้างโรงพยาบาลอินเตอร์เนชั่นแนล ขนาด 100 เตียง เพื่อรองรับคนไข้ต่างชาติ โดยเฉพาะในญี่ปุ่น, ตะวันออกกลาง, CLMV, อังกฤษ และบังคลาเทศ โดยอยู่ในบริเวณเดียวกับโรงพยาบาลหลักในกรุงเทพ มีการปรับเปลี่ยนเพื่อเพิ่มพื้นที่ในส่วนงานโรคมะเร็งที่มีคนไข้มากขึ้น คาดว่าโรงพยาบาลนี้จะเปิดได้ในปี 2562
นอกจากนั้นยังลงทุนอีก 52 เตียงเพื่อโฟกัสคนไข้สูงอายุที่ต้องการพักฟิ้น คาดว่าส่วนนี้จะเปิดได้ในปี 2560 นี้ ส่วนโรงพยาบาลเชียงราย, โครงการโฟนิกซ์ และการขยายโรงพยาบาลสมิติเวช สุขุมวิท เลื่อนไปเป็นปี 2561
เวลล์เนสส์ เซ็นเตอร์ จะขาดทุนถึงปี 2562 โดยการเปิดแผนก OPD เลื่อนจากไตรมาส2/60 เป็น ไตรมาส4/60 ด้านงาน IPD จะเลื่อนเปิดออกไปเล็กน้อย โดยมีเป้าหมายสมาชิก 50 รายได้ปีแรก และเต็มศักยภาพที่ 500 รายภายใน 5 ปี ผู้บริหารคาดว่า EBITDA โครงการนี้จะถึงจุดคุ้มทุนปี 2562 และจะทำกำไรสุทธิได้ในปี 2563 คาดว่าการลงทุนที่กล่าวไปข้างต้นจะทำให้กำไรสุทธิในระยะยาวขยายตัวได้ 11-12% ต่อปี จาก 8-10% ในปัจจุบัน และทำให้ EBITDA Margin ขยับขึ้นไปเป็น 30% ได้ (ปัจจุบันอยู่ที่ประมาณ 20-22%)
คงคำแนะนำ ซื้อลงทุนระยะยาว แต่ปรับลดประมาณการกำไรสุทธิปี 60-61 ลง 11% และ 14% ตามลำดับ และปรับลดราคาพื้นฐานเป็น 24 บาท (เดิม 27.50 บาท) – วิธี DCF โดยประมาณการใหม่คาดว่ากำไรสุทธิปี 60-61 จะขยายตัว 6% และ 8% ปัจจัยเสี่ยงหลัก คือ ภาวะเศรษฐกิจฟื้นตัวช้ากว่าคาด ความไม่สงบทางการเมือง